મને યાદ છે કે મારા જેવી અમુકતમુક કાપડ, રંગ કે ડિઝાઇનની થેલીઓ કોઇ ઘર કે વ્યક્તિની ઓળખ બની જતી હતી. પણ પછી તો એવી કોઇ ‘મોડર્ન ક્લોથ ભંડાર’ કે ‘શ્રીરામ ટ્રેડર્સ’ જેવી પ્લાસ્ટિકની કેરી બેગ લાંબા સમય સુધી કોઇ ઘરની કે માણસની જોડીદાર બનવા માંડી. છોકરાં એડમિશન લેવા નીકળે તો પણ એ કેરીબેગમાં એમની માર્કશીટોની ઝેરોક્સ લઇ જાય ને છોકરીઓ દરજીને ફીટીંગના કપડાં આપવા જાય તો પણ એ કેરી બેગમાં જ સવાર થઇને પહોંચે.